Weekend vom 18./19.07.09:  Wiedermau hei dr Stöffu u ig zäme zwe Tag chönne ga fische. Trotz Räge am erschte Tag si mir vom 10 bis am 10 uf em See gsi.  Ertrag; 1 Egli u ca 15 Buzli.  Trotzdäm si mir am Abe überglücklech gsi u hei dr plousch ka.  Am Sunnti si mir am haubi sibni uf e See u hei versuecht mit Butzli uf Hecht- oder Zanderjagd z'gah.  Natürlich ohni Erfoug....... z 'ersch ämu no!  När isch es passiert! I ha mi Butz gno u vor einte Site uf die angeri vom Boot ta u ha gseit, we itz nüt passiert ga ig doch hei.  Tami no mau, itze geit mi Butz no i dä Boum, wo quer im Wasser ligt. Super, ha uf au fäu e Hänger.  I versueche mi Butz z'rette u ziehne zrügg zum  Boot. Äbe doch e Hänger, oder doch nid? Irgendwie zablett mi Ruetespitz.  Säääää-Päng........ "Bremse los und ab die Post"!  Mis Butzli geit mit Vougass dür da Boum richtig offene See. 50, 60 Meter witer usse gumpet doch dä Cheib zum Wasser us.  Nei nid dr Buz, e Hecht. U nid dr chlinscht. Stöffeli kurblet mau beidi Anker ufe, u meint mir hei ke Chance. Dä isch quer düre Boum.  Dä Fade risst uf jede fau. Mir fahre mau um dä Boum ume. Ir zwüschezyt ha ig versuecht dä e chli nöcher z'nä.  20 Meter zueche u wieder 15 Meter use. Mit emene chlinere Chrampf im Arm und ere liechtere lockerig vo däm, ha ig de wieder e chli chönne kurble.  Mittlerwile isch dr Stöffu ou mit em Kescher parat gsi. Aber wo isch die Beschtie? Plötzlrch luege ig näbe z'Boot und miner Ouge si uf dä Hecht fixiert.  Genau näbem Boot isch dä am usruehje. Dr Stöffu u ig si dermasse verchlüpft, dass mir so grossi Ouge hei gmacht, dass dr Hecht no me erschrocke isch  u no die grössere Ouge gmacht het und  vorauem erstarrt isch. Souverän wie e aute Keschermeischter het dr Stöffu dä Hecht itz Netzli gno.    Darf ig Vorsteue:  I bi 120 cm und 13,5 Kilo schwär: (dä im Vordergrund)                       Merci Stöffu, ohni Di, wär ig itze no uf em See!    Nachdäm mir dä deheime usgno hei und i Mundgrächti Portiönli gschnitte hei, si mir  no mau zrügg uf e See.  Vis a vis i di nächschti schöni Bucht. U me glubts nid;  Säääää-Päng........ "Bremse los und ab die Post"!  Dr nächscht Hecht het wieder bi mir zuegschlage. Grad e so e gäbige 72er!